ՀՀ կառավարության 29.04.2010թ. թիվ 474-Ն որոշման /այսուհետ` Որոշում/ 1-ին կետի համաձայն Հայաստանի Հանրապետության կառավարությանն առընթեր պետական գույքի կառավարման վարչության կողմից մշակվում է 2018-2020 թվականների եռամյա ծրագիր /այսուհետ Եռամյա ծրագիր/, որով սահմանվում է պետական գույքի կառավարման նպատակների իրագործմանն համար տվյալ ժամանակահատվածի կտրվածքով իրականացվող միջոցառումների և գործարքների, զարգացման առաջնահերթությունների ու սահմանափակումների նկարագրությունը:

 Պետական մասնակցությամբ առևտրային կազմակերպությունների համար սահմանված գործարար ծրագրերի (ֆինանսատնտեսական գործունեության ծրագրերի) իրականացման հսկողությունը իրատեսական լինելու ինչպես նաև գործարար ծրագրերի և Եռամյա ծրագրերի գործող ժամկետները համապատասխանեցնելու նպատակով առաջարկվում է Որոշման 8-րդ կետով 4-րդ ենթակետում կատարել փոփոխություն` ՀՀ կառավարությանն առընթեր պետական գույքի կառավարման վարչություն ներկայացնել Որոշմամբ նշված պետական մասնակցությամբ առևտրային կազմակերպությունների գործարար ծրագիրը առաջիկա հինգ տարվա փոխարեն ներկայացնել առաջիկա երեք տարվա համար:

 <Պետական գույքի մասնավորեցման 2017-2020 թվականների ծրագրի մասին> Հայաստանի Հանրապետության օրենքի /այսուհետ` օրենք/ ընդունման և օրենքի 10-րդ հոդվածի 3-րդ մասի համաձայն Ծրագրում ընդգրկված՝ պետությանը սեփականության իրավունքով պատկանող բաժնետոմսերով ընկերությունների մասնավորեցում իրականացնող լիազորված մարմնին են փոխանցվում ընկերության՝ պետությանը պատկանող բաժնետոմսերի տնօրինման լիազորությունները, եթե մասնավորեցման մասին կառավարության որոշմամբ այլ բան նախատեսված չէ:

 Որոշման 10-րդ կետի համաձայն <Պետական գույքի մասնավորեցման 2006-2007 թվականների ծրագրի մասին> ՀՀ օրենքում ընդգրկված և պետական կառավարման տարբեր մարմինների ենթակայության պետական մասնակցությամբ առևտրային կազմակերպությունների պետական սեփականություն հանդիսացող բաժնետոմսերի տնօրինման լիազորությունները վերապահվում են Հայաստանի Հանրապետության կառավարությանն առընթեր պետական գույքի կառավարման վարչությանը:

 Մասնավորեցման ծրագրում ընդգրկված ընկերությունների մասնավորեցման նախապատրաստական փուլում իրականացվում են` պետական գրանցման, գույքի կազմից առանձնացվող անշարժ գույքի չափագրման, անշարժ գույքի սեփականության /օգտագործման/ իրավունքի գրանցման վկայականում անճշտությունների վերացմանն ուղղված աշխատանքներ, կանոնադրության փոփոխության գրանցում, վերակազմակերպման, դատական վեճերի և այլ խնդիրների լուծման հետ կապված աշխատանքներ:

 Նշված որոշմամբ մինչ օրս թվով 36 ընկերությունների պետական բաժնեմասի կառավարման լիազորությունները վերապահվել են ՀՀ կառավարությանն առընթեր պետական գույքի կառավարման վարչությանը, որոնցից մի մասը մասնավորեցվել են, մի մասը լուծարվել:

 Հաշվի առնելով, որ արդեն իսկ ուժի մեջ է <Պետական գույքի մասնավորեցման 2017-2020 թվականների ծրագրի մասին> Հայաստանի Հանրապետության օրենքը` որտեղ ընդգրկված են նոր առաջարկվող պետական բաժնեմաս ունեցող ընկերությունները և մասնավորեցման նախորդ ծրագրերում ընդգրկված չմասնավորեցված պետական բաժնեմաս ունեցող ընկերությունները, առաջարկվում է ՀՀ կառավարության 29.04.2010թ.-ի <Պետական գույքի կառավարումը համակարգելու մասին> N474-Ն որոշման մեջ կատարել փոփոխություն` որոշման 10-րդ կետում <2006-2007 > թվերը փոխարինելով <2017-2020> թվերով: